text: РЕГЛАМЕНТ (ЕС) № 426/2014 НА КОМИСИЯТА
  от 25 април 2014 година
  за изменение на приложение II към Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки (1), и по-специално член 26 от него,
  като има предвид, че:
  (1)
  Съгласно приложение II към Регламент (ЕО) № 110/2008 спиртната напитка от категория 16 „Дестилатна спиртна напитка (предхождана от името на плода), получена чрез накисване и дестилация“ може да бъде произведена чрез накисване и дестилация на изброените в същата категория плодове. В някои държави членки този вид спиртна напитка традиционно се произвежда и от други плодове, които не са включени в посочения списък. Поради това списъкът с плодове, използвани за производството на спиртни напитки по тази категория, следва да бъде разширен.
  (2)
  Съгласно приложение II към Регламент (ЕО) № 110/2008 спиртната напитка от категория 24 „Akvavit или aquavit“ е ароматизирана със семена от ким и/или копър спиртна напитка, на която е придаден аромат с дестилат от растения или подправки. Тези спиртни напитки традиционно се произвеждат чрез използването на етилов алкохол от земеделски произход. В сегашната категория на спиртната напитка „Akvavit или aquavit“ не се посочва задължението да се използва етилов алкохол. Използването на етилов алкохол в производството на „Akvavit или aquavit“ обаче е от съществено значение, за да се гарантира качеството на продукта.
  (3)
  Поради това Регламент (ЕО) № 110/2008 следва да бъде съответно изменен.
  (4)
  Мерките, предвидени в настоящия регламент, са в съответствие със становището на Комитета по спиртни напитки,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 110/2008 се изменя в съответствие с приложението към настоящия регламент.
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 25 април 2014 година.